“ครม.” ไฟเขียว เว้นค่าธรรมเนียมโรงแรม 1 ปี เยียวยาผู้ประกอบการ มีผล 1 ก.ค.63-30 มิ.ย.64
โฆษกสำนักนายกฯ เผย "ครม." ไฟเขียว เว้นค่าธรรมเนียมโรงแรม 1 ปี เยียวยาผู้ประกอบการที่ได้รับผลกระทบจากวิกฤต "โควิด" มีผลตั้งแต่วันที่ 1 ก.ค.63-30 มิ.ย.64
โฆษกสำนักนายกฯ เผย "ครม." ไฟเขียว เว้นค่าธรรมเนียมโรงแรม 1 ปี เยียวยาผู้ประกอบการที่ได้รับผลกระทบจากวิกฤต "โควิด" มีผลตั้งแต่วันที่ 1 ก.ค.63-30 มิ.ย.64
9 มิ.ย. 2563

นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.)​ วันนี้ (9 มิ.ย.63)​ อนุมัติยกเว้นค่าธรรมเนียมประกอบธุรกิจโรงแรมปีละ 40 บาทต่อห้องพัก ตั้งแต่วันที่ 1 ก.ค.63-30 มิ.ย.64 ตามร่างกฎกระทรวงยกเว้นค่าธรรมเนียมสำหรับการประกอบธุรกิจโรงแรม พ.ศ. …. ของกระทรวงมหาดไทย เพื่อช่วยเหลือเยียวยาผู้ประกอบธุรกิจโรงแรม ลดค่าใช้จ่ายในการประกอบการช่วงการแพร่ระบาดของโรคติดเชื้อไวรัสโคโรนา 2019 (โควิด-19)
ทั้งนี้ สืบเนื่องจากการประกาศพระราชกำหนดการบริการราชการในสถานการณ์ฉุกเฉิน พ.ศ.2558 เพื่อควบคุมการแพร่ระบาดของโรคติดเชื้อโควิด-19 ทำให้ผู้ประกอบธุรกิจโรงแรมเป็นจำนวนมาก ไม่สามารถดำเนินกิจการได้ตามปกติ เนื่องจากไม่มีผู้เข้าพักภายในโรงแรม
ดังนั้น กระทรวงมหาดไทยจึงได้เสนอร่างกฎกระทรวงยกเว้นค่าธรรมเนียมสำหรับการประกอบธุรกิจโรงแรม พ.ศ. …. โดยให้ยกเว้นค่าธรรมเนียมประกอบธุรกิจโรงแรมปีละ 40 บาทต่อห้องพัก เพื่อช่วยบรรเทาความเดือดร้อน ลดภาระค่าใช้จ่ายของผู้ประกอบธุรกิจโรงแรมที่จะต้องชำระค่าธรรมเนียมประกอบธุรกิจโรงแรมในช่วงสถานการณ์แพร่ระบาดของโรคโควิด-19
โดยหวังให้ผู้ประกอบธุรกิจโรงแรม ยังคงสามารถประกอบธุรกิจต่อไป ทั้งนี้ ได้มีการประเมินรัฐสูญเสียรายได้ประมาณ 31,354,200 บาทต่อปี จากจำนวนห้องพักของโรงแรม 783,855 ห้อง ในปี 2562 นี้